LT Europos Sąjungos oficialusis leidinys L 313/14

KOMISIJOS REGLAMENTAS (ES) Nr. 1058/2012

2012 m. lapkričio 12 d.

kuriuo dėl didžiausios leidžiamosios aflatoksinų koncentracijos džiovintose figose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) 2006 m. gruodžio 19 d. Komisijos reglamente (EB) Nr. 1881/2006, nustatančiame didžiausias leistinas tam tikrų teršalų maisto produktuose koncentracijas (2), yra nustatyta didžiausia leidžiamoji aflatoksino B1 ir bendra aflatoksinų (B1 + G1 + B2 + G2) koncentracija (DLK) tam tikruose maisto produktuose;

(2) būtina iš dalies pakeisti didžiausias leidžiamąsias aflatoksinų koncentracijos džiovintose figose vertes, siekiant atsižvelgti į Maisto kodekso pakeitimus, naują informaciją apie tai, kaip galima išvengti tam tikro kiekio aflatoksinų taikant gerąją patirtį, ir naują mokslinę informaciją apie skirtingą pavojų sveikatai, vertinant skirtingas hipotetines didžiausios leidžiamosios aflatoksino B1 ir bendros aflatoksinų koncentracijos įvairiuose maisto produktuose vertes;

(3) Maisto kodekse nustatyta 10 μg/kg dydžio bendra leidžiamoji aflatoksinų koncentracija gatavose džiovintose figose (3). Didžiausia leidžiamoji koncentracija nustatyta atsižvelgiant į Jungtinio Maisto ir žemės ūkio organizacijos (FAO) ir Pasaulio sveikatos organizacijos (PSO) maisto priedų ekspertų komiteto (JEFCA) vertinimą, atliktą 68-ajame posėdyje, kuriame aptartas įvairių hipotetinių didžiausios leidžiamosios aflatoksinų koncentracijos migdoluose, brazilinėse bertoletijose, lazdyno riešutuose, pistacijose ir džiovintose figose verčių poveikis ir pavojus sveikatai (4). Dėl džiovintų figų Komitetas padarė išvadą, kad, kokia bebūtų taikoma hipotetinė didžiausia leidžiamoji koncentracija, tai neturi reikšmingos įtakos aflatoksinų, suvartojamų su maistu, bendram poveikiui. Buvo įrodyta, kad taikant gerąją patirtį bendra leidžiamoji aflatoksinų koncentracija gali neviršyti 10 μg/kg;

(4) Maisto kodekse nustatyta tik didžiausia leidžiamoji visų aflatoksinų koncentracija, atsižvelgiant į didžiulį aflatoksino B1 ir bendros aflatoksinų koncentracijos verčių skirtumą dėl keleto veiksnių (derliaus metų, veislės, oro sąlygų). Tačiau, atsižvelgiant į tai, kad aflatoksinas B1 yra pats kenksmingiausias kancerogenas, greta bendros aflatoksinų koncentracijos ES teisės aktuose nustatyta atskira mažesnė didžiausios leidžiamosios aflatoksino B1 koncentracijos vertė. Bendrą aflatoksinų koncentraciją sudaro aflatoksinų B1, B2, G1 ir G2 suma. Todėl reikėtų, kad aflatoksinui B1 nustatyta didžiausia leidžiamoji koncentracija atitiktų nustatytą bendrą aflatoksinų koncentraciją. Atitinkama aflatoksino B1 koncentracija buvo apskaičiuota pagal nuo 2005 m. rinktus duomenis apie aflatoksinus džiovintose figose. Remiantis šiais apskaičiavimais akivaizdu, kad vidutinis aflatoksino B1 kiekio ir bendro visų aflatoksinų kiekio santykis yra maždaug 0,6, taigi tai neatitinka ankstesnės prielaidos, kad aflatoksino B1 koncentracija yra vidutiniškai 50 proc. bendros aflatoksinų koncentracijos;

(5) minėtojo JEFCA vertinimo išvados dėl skirtingų didžiausios leidžiamosios koncentracijos džiovintose figose verčių poveikio patvirtintos Europos maisto saugos tarnybos (EFSA) Maisto ir cheminių medžiagų stebėsenos skyriui atnaujinus poveikio vertinimą (5), kuriame išnagrinėjus įvairius poveikio scenarijus apskaičiuota, kad aflatoksino kiekio maisto produktuose padidėjimas būtų nuo 0,15 iki 0,26 proc., jeigu bendra didžiausia leidžiamoji aflatoksinų koncentracija džiovintose figose būtų 10 μg/kg, o ne 4 μg/kg. Remiantis ankstesniais šios srities EFSA vertinimais (6), galima daryti išvadą, kad toks padidėjimas neturėtų neigiamo poveikio visuomenės sveikatai. Todėl šiuo metu Sąjungoje taikomas didžiausios leidžiamosios koncentracijos vertes tikslinga pakeisti Maisto kodekse nustatytomis bendros didžiausios aflatoksinų koncentracijos džiovintose figose vertėmis bei atitinkama didžiausia leidžiamąja aflatoksino B1 koncentracija ir atitinkamai iš dalies pakeisti Reglamentą (EB) Nr. 1881/2006;

(6) Maisto kodekso komisija nenustatė bendros didžiausios leidžiamosios aflatoksinų koncentracijos kitose, ne gatavose, figose, todėl tikslinga palikti Sąjungoje galiojančią bendrą didžiausią leidžiamąją aflatoksinų koncentraciją šiose figose ir pakoreguoti tik aflatoksino B1 koncentraciją jose, siekiant atsižvelgti į naujesnius duomenis apie aflatoksino B1 koncentracijos ir bendros aflatoksinų koncentracijos džiovintose figose santykį;

(7) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2012 m. lapkričio 12 d. Komisijos vardu Pirmininkas José Manuel BARROSO

(1) OL L 37, 1993 2 13, p. 1.

(2) OL L 364, 2006 12 20, p. 5.

(3) Teršalų ir toksinų maisto produktuose kodekso bendrasis standartas (CODEX STAN 193-1995) http://www.codexalimentarius.net/download/standards/17/CXS_193e.pdf.

(4) PSO maisto priedų leidinys Nr. 59 „Tam tikrų maisto priedų ir teršalų saugos vertinimas“ (angl. „Safety evaluation of certain food additives and contaminants“). http://www.who.int/foodsafety/chem/jecfa/publications/monographs/en/index.html.

(5) Europos maisto saugos tarnyba, „Bendros aflatoksinų koncentracijos padidėjimo diovintose figose nuo 4 μg/kg iki 10 μg/kg poveikis aflatoksinų kiekiui maisto produktuose“ (angl. „Effect on dietary exposure of an increase of the levels for aflatoxin total from 4 μg/kg to 10 μg/kg for dried figs“), Pagalbiniai leidiniai (angl. „Supporting Publications“) 2012:EN-311. [6 p.]. Pateikta internete adresu www.efsa.europa.eu/publications.

(6) Mokslinės grupės dėl teršalų maisto grandinėje (CONTAM grupė) nuomonė dėl galimos didesnės rizikos vartotojų sveikatai, jei būtų padidinta dabartinė didžiausia leidžiamoji aflatoksinų koncentracija migdoluose, lazdyno riešutuose, pistacijose ir jų produktuose, http://www.efsa.europa.eu/en/efsajournal/doc/446.pdf

Grupės dėl teršalų maisto grandinėje pranešimas apie poveikį visuomenės sveikatai padidinus bendrą leidžiamąją aflatoksinų koncentraciją nuo 4 μg/kg iki 10 μg/kg kituose nei migdolai, lazdyno riešutai ir pistacijos medžių riešutuose, http://www.efsa.europa.eu/en/efsajournal/doc/1168.pdf.